Lélegzethez jutottak a kisbenzinkutak

Határozott fellépésre és kölcsönös tárgyalókészségre volt szükség ahhoz, hogy kisbenzinkutak százai tovább működhessenek. Szakmai érdekképviseleti szövetségük a VOSZ segítségével meg tudta győzni a gazdasági kormányzatot, hogy muszáj megmenteni több száz, korrektül üzemelő és adófizető kis- és középvállalkozást, munkavállalók ezreit és egyúttal sok kistérség üzemanyag-ellátását.

Rájár a rúd a kisbenzinkutakra – vagyis az önállóan, nem a nagy hálózatok részeként működő üzemanyagkereskedőkre – az utóbbi években: először 2022-ben, a Covid-válságot követő üzemanyagár-robbanás elleni intézkedések sodorták ezeket a vállalkozásokat a csőd szélére. Emlékezetes, hogy az elhúzódó üzemanyagár-stop miatt fix 480 forintos áron kötelezően kellett értékesíteniük azt az üzemanyagot, amelynek a nagykereskedelmi beszerzési ára ennél magasabbra nőtt, vagyis arra kényszerítették ezeket a cégeket, hogy veszteséget termeljenek. A gazdasági kormányzattal közösen végül sikerült ártámogatással és más eszközökkel ellentételezni a veszteségek egy részét, így megmenteni a legtöbb érintett vállalkozást – emlékeztet a Vállalkozók és Munkáltatók Országos Szövetsége (VOSZ).

2024-ben az extraprofitadó – az „egekbe emelt” kiskereskedelmi adó – pecsételte meg kishíján a sorsukat: a 3 százalékos szinten egységesített adómérték ezen kkv-szegmensben 20-szoros adóemelést jelentett, amely a többi közteherrel és költségelemmel együtt – extraprofit hiányában – ismét veszteségbe hajszolta volna ezeket a cégeket. Jellemzően olyan magyar, magántulajdonú, sokszor családi tulajdonban lévő, évtizedek (vagy éppen egy élet) munkájával és visszaforgatott nyereségével fejlesztett vállalkozásról van szó, amelyek sokszor az egyedüli benzin- és gázolajszolgáltatók sok kistérségben, ezzel kulcsszerepet játszanak nemcsak több ezer ember foglalkoztatásában, de ezen területek működtetésében és fejlődésében is, akár az agráriumot, akár az ipart vagy éppen a szolgáltatásokat tekintve.

A VOSZ ismét az érintett vállalkozói kör segítségére sietett és a legutóbbi krízist követően megalakult Független Benzinkutak Szövetségével (FBSZ) közösen kereste meg a Nemzetgazdasági Minisztériumot, hogy avatkozzon be a tömeges cégmegszűnés ellen. A megalapozott szakmai kérés meghallgatást nyert, és az ez év őszi adócsomag orvosolta a kisbenzinkutak legégetőbb problémáját: a jogszabály értelmében a fizetendő adót az üzemanyag-kiskereskedelmi tevékenységből származó nettó árbevételre jutó adó összegével csökkenteni lehet.

Az FBSZ és a VOSZ megállapodott, hogy a vonatkozó jogszabály és az üzemanyag-kiskereskedelmi tevékenység többi előírásának alkalmazását és pontos értelmezését továbbra is figyelemmel kísérik, és szükség esetén egységesen lépnek fel az érintett vállalkozói kör és az ellátott kistérségek érdekében.

Sajtókapcsolat:

* +36 1 414 2181
* center@vosz.hu

Eredeti tartalom: Vállalkozók és Munkáltatók Országos Szövetsége

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=17670